### Resume

I budgetforlig 2022-25 er der afsat 2,7 mio. kr. til anlæggelse af hybridgræstæppe. I forbindelse med at Vejle Kommune har fået tildelt værtskabet for hjemmebanen for herre U21 landsholdet følges op på sagen, herunder behov for merbevilling. Desuden fremlægges forslag til fastsættelse af stadionleje for [adresse].

### Sagsfremstilling

I forbindelse med budgetforliget 2022-2025 blev forligspartierne enige om at afsætte 2,7 mio. kr. i 2022 til, at der kan anlægges hybridgræs på [adresse] i forlængelse af Byrådets beslutning af 19. maj 2021, som handlede om spørgsmålet om investeringer i lysanlæg og græstæppe på [adresse], samt en justering af stadionlejen.

Siden har Vejle Kommune budt ind på og fået tildelt værtskab for hjemmebane for herre U21 landsholdet. Dette indebærer, at Vejle Kommune skal afholde alle herre U21-landsholdets EM kvalifikations- og eventuelle playoff kampe, i UEFA’s turneringer i perioden fra august 2021 til november 2024. I udkastet til kontrakt med DBU indgår et krav til stadion-infrastruktur, som lever op til UEFA’s krav til et såkaldt kategori 2 stadium. Her fremgår det, at Vejle Kommune er forpligtet til vedligeholde banen i en sådan grad, at banen er egnet og kan godkendes af UEFA til gennemførelse af internationale kampe og træning. Ved særlige vejrforhold skal kommunen foretage alle rimelige og nødvendige bestræbelser på at holde banen spilleklar. DBU er positivt indstillet over evt. hybridsgræsbelægning.

Den sidste U21 kamp i 2022 skal afholdes 14. juni 2022 og den første kamp i Superligaen ligger i midten af juli. Dermed er anlægsperioden for anlæggelse af det nye hybridgræs begrænset til 4-5 uger, så længe Vejle er hjemmebane for U21 herrelandsholdet.

Der er to tekniske løsninger for anlæggelse af [adresse]:

* En tæppe-løsning: Her sås græs samtidig med udlægning af den kunstige del af græsset. Dermed kræver anlæggelse tilstrækkelig tid til spiring af det naturlige græs, hvilket betyder en anlægsperiode på min. 8-10 uger. Prisen for anlæggelse er ca. 2 mio. kr.
* En færdig ”lay and play” løsning: Her udlægges et færdigt hybridgræstæppe. Anlægstiden kan dermed begrænses til min. 4-5 uger.
  Prisen for anlæggelse er ca. 2,8 mio. kr.

I forbindelse med anlæggelse af en hybridbane skal tillige overvejes underlaget på serviceveje, hvilket primært vil sige det areal, der omkredser banen, og hvor bl.a. linjedommere, udskiftere m.v. opholder sig. På Vejle stadion udgør det areal 1.402 m2.

På mange hybridgræsbaner lægges kunstgræs på servicevejene, hvilket også er ønsket fra VB Alliancen. Rullegræs på serviceveje har en anslået merudgift på omkring 650.000 kr. Alternativt vil området være almindeligt græs og ville kunne udskiftes på et senere tidspunkt. Det er dog billigere at lægge kunstgræs på området i forbindelse med anlæggelsen af en ny bane end på et senere tidspunkt.

Det kan ligeledes være relevant at afsætte en buffer til uforudsete merudgifter i størrelsesordenen 300.000 kr.

På den baggrund er der et behov for en merbevilling til de afsatte midler til [adresse] på 400.000 kr. (merudgift ved "lay-and-play" løsning samt buffer), samt evt. 650.000 kr. til kunstgræs på serviceveje.

VB Alliancen har henvendt sig til Vejle Kommune med følgende bemærkning:

”På vegne af VB Alliancen A/S (VBA) anmoder vi hermed Vejle Kommune om at anlægge en rullegræs-hybridbane på Stadion.

Begrundelsen herfor er et ønske om at skabe sikkerhed for, at banen stort set uanset årstid og vejrforhold vil være spilbar, hvilket ikke er tilfældet med den eksisterende bane. De eksisterende baneforhold lever i øvrigt ikke op til de af DBU stillede licenskrav, hvilket bl.a. har medført at VBA er idømt en bøde på kr. 100.000.

Banen ønskes anlagt hurtigst muligt, dvs. med start 15. juni 2022, hvor turneringen slutter, således at banen kan være klar til turneringsstart medio juli 2022.

Vi forudsætter, at den gældende leje, der er fastsat ved allonge af 1.7.2016 til lejekontrakten af 14.8.2008 på [adresse] foranledning reguleres i overensstemmelse med lejekontraktens pkt. 7.5.1.”

I lejekontraktens pkt. 7.5.1. fremgår det at parterne (hhv. Vejle Kommune og VB Alliancen) kan kræve lejen reguleret til markedslejen i forhold til de til enhver tid gældende retningslinjer fra Konkurrencestyrelsen. Konkurrencestyrelsen har i dialogen med Vejle Kommune bl.a. peget på muligheden for at lade stadionlejen vurdere af en statsautoriseret ejendomsmægler og valuar.

Det er på møde mellem VB Alliancen og Vejle Kommune den 6. januar 2022 aftalt at anmode en erhvervsmægler om at vurdere den markedsmæssige leje. Lejevurderingsrapporten vedlægges som bilag. Her vurderes lejeværdien af [adresse], inkl. administrationslokaler, til en årlig leje på 1.205.300 kr. eksl. moms

I dag betales en stadionleje på 767.000 kr. samt 120.000 kr. for leje af administrationslokaler eksl. moms. Samlet vil VB Alliancens lejeomkostning dermed stige med 318.300 kr. Det foreslås, at det nye lejeniveau træder i kraft, når den nye hybridsgræsbane står klar.

Desuden blev opgavefordelingen på [adresse] drøftet mellem Vejle Kommune og VB Alliancen i forbindelse med mødet den 6. januar 2022. Det foreslås, at mulighederne for at anmode Kultur- og Idrætsudvalget om at igangsætte en forhandling om en driftsaftale drøftes.

### Økonomi

![](data:image/png;base64...)

Figur 1 og 2: Anlægsbevilling og tillægsbevilling til rådighedsbeløb

Opsummering af de bevillingsmæssige konsekvenser vedr. anlæg

Sagen medfører, at der afsættes rådighedsbeløb og gives anlægsbevilling til anlægsprojektet Hybridgræstæppe VB.

Der afsættes 400.000 kr. til anlæggelse af lay and play hybridgræsbanen inklusiv buffer og 650.000 kr. til kunstgræs på servicevejene.

Den samlede bevilling på ialt 1,050 mio. kr. forslås finansieret via Den Centrale Reservepulje i 2022.

![](data:image/png;base64...)

Figur 3: Tillægsbevilling til drift

Opsummering af de bevillingsmæssige konsekvenser vedr. drift

Sagen medfører, at lejeindtægten vedr. [adresse] forøges fra midten af 2022 og frem.

Høring

Økonomi & Controlling/Budget har ingen bemærkninger af bevillingsmæssig karakter. Det kan oplyses, at der herefter resterer ca. 9,7 mio. kr. i Den Centrale Reservepulje til Økonomiudvalgets disponering.

### Klima og resiliensvurdering

Administrativ tilføjelse vedr. klima- og resiliensvurdering efter behandlingen i Økonomiudvalget:

Den nye bane på [adresse] anlægges som hybridgræs, dvs. en blanding af et tæppe af kunstigt græs og almindeligt græs. Derfor anvendes der ikke granulat i banen som ved kunstgræs. Ved afslutningen af hybridgræssets levetid, vil den kunstige del blive taget ud og genbrugt.

Ved anlæggelse af kunstgræs på serviceveje anvendes granulat, som ofte består af et gummimateriale. Her vurderes det, at da [adresse] er et lukket anlæg vil der ikke ske spredning til omgivelserne, men kunne samles op i omklædningsrum med videre.

### Sagens videre forløb

Sagen skal behandles i Økonomiudvalget og byrådet.

### Historik

Kommunaldirektøren indstiller, 31. januar 2022, pkt. 29:

at der anlægges et ”lay and play” hybridsgræstæppe,

at der anlægges kunstgræs på serviceveje,

at de bevillingsmæssige konsekvenser, jf. afsnittet økonomi, godkendes,

at der indgås aftale med VB Alliancen om fornyet stadionlejebetaling ud fra ovenstående model, og

at muligheden for at igangsætte en forhandling om en driftsaftale drøftes.

Beslutning fra Økonomiudvalget, 31. januar 2022, pkt. 29:

Anbefales.

Birthe Larsen tog forbehold for sin stillingtagen til byrådets behandling af sagen.

### Beslutning

Godkendt.

Fraværende Osvald Carlsen. I stedet mødte Silas Dam.